《别焦瑜》
元代·刘崧

故人异县至，晨款林下茨。感此丧乱馀，会面非有期。

土锉寒无烟，木榻坏不支。坐起谢再三，艰难方在兹。

远怀若为浣，宴劳礼则宜。邻酒忽告罄，虚觞但空持。

娈娈秋菊花，蓬茆翳幽姿。君子惕驰骛，庶以善自怡。

天长远山没，日晏寒江迟。送子出门去，怅然从此辞。

大哉天地间，委顺复奚疑。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。